Äärinäkemyksiä levittävää MV-sivustoa pyörittävää Ilja Janitskinia vaaditaan vangittavaksi. Janitskinia epäillään muun muassa kansanryhmää vastaan kiihottamisesta sekä rahankeräysrikoksista.

Espanjassa tiettävästi oleskelevaa Janitskinia esitetään vangittavaksi poissaolevana.

Helsingin käräjäoikeus käsittelee asiaa perjantaina. Hakija on pyytänyt juttua salaiseksi, oikeuden tiedotteessa kerrotaan.

Epäiltyjen rikosten lista on seuraava:

1) Kiihottaminen kansanryhmää vastaan 2) Rahankeräysrikokset 3) Rahapelirikokset 4) Törkeä kunnianloukkaus 5) Laiton uhkaus 6) Salassapitorikos 7) Tekijänoikeusrikokset.

Lue myös: Poliisi: Kymmeniä rikosilmoituksia MV-lehdestä

Lue myös: Käräjäoikeus hylkäsi poliisin vaatimuksen: MV-sivuston jakelu saa jatkua

Kihlakunnansyyttäjä Heikki Wendorf selventää Aamulehdelle, että Janitskinia esitetään vangittavaksi siksi, että hän ei ole suostunut tulemaan kuulusteluihin. Mikäli käräjäoikeus hyväksyy vaatimuksen vangitsemisesta poissaolevana, Janitskinista annetaan eurooppalainen pidätysmääräys, ja hänet voidaan Wendorfin mukaan periaatteessa ”hakea kotiovelta” kuulusteluihin.